<classify> Uongozi wa timu hiyo ulifanya kikao cha dharura usiku wa kuamkia jana na kupitisha uamuzi huo huku ukiwa na tuhuma mbalimbali kuhusu kocha huyo, ikiwemo ukaidi wa kutosikiliza ushauri kutoka kwa waajiri wake.Akizungumza na gazeti hili msemaji wa Simba Hajji Manara, alithibitisha taarifa hizo na kusema kwa sasa kikosi chao kitakuwa chini ya kocha Mganda Jackson Mayanja, aliyetua siku chache zilizopita akiwa kama msaidizi wa Kerr.Ni kweli uongozi umekubaliana kusitisha ajira ya Kerr, baada ya kutoridhishwa na mwenendo wa timu na hata ukaidi aliokuwa nao wa kutosikiliza waajiri wake na tayari kocha huyo ameelezwa kinachofanyika kwa sasa ni kumpatia stahiki zake ili arudi nyumbani kwao,alisema Manara.Manara alisema maamuzi ya kuachana na kocha huyo yalikuwa yatolewe muda mrefu lakini walikuwa wakimpa muda Kerr, ili kurekebisha makosa yake, lakini wameona mambo yanazidi kuwa mabaya kila kukicha na timu yao kupoteza mwelekeo hasa inapokutana na timu kubwa za Azam na Yanga.Alisema pamoja na timu kutokuwa na mwenendo mzuri, lakini hata uchezaji wa timu hiyo umekuwa haueleweki kiasi kwamba timu hiyo kuzidiwa hadi na Mtibwa kama ilivyokuwa kwenye mchezo wa nusu fainali wa Kombe la Mapinduzi, ambapo walifungwa bao 1-0.Manara alisema baada ya kuachana na Kerr, uongozi wa timu hiyo kwa sasa upo katika mchakato wa kumtafuta mbadala wa kocha huyo atakayesaidiana na Mayanja ambaye kwa sasa ndiye atakayeifundisha timu hiyo kuanzia mchezo wa Jumamosi wa Ligi Kuu dhidi ya Mtibwa Sugar.Kocha huyo amekuwa katika wakati mgumu kwa muda mrefu na wakati fulani Rais wa timu hiyo Evans Aveva aliwahi kujitokeza mazoezini kimyakimya wakati Simba ikijifua kwenye Uwanja wa Chuo Kikuu Dar es Salaam UDSM, hali iliyoonesha wazi uongozi hauridhiki na utendaji wa Mwingereza huyo aliyechukua nafasi ya Goran Kopunovic aliyeondoka baada ya kutaka dau la Sh milioni 100 ili aongeze mkataba mpya Simba.Kerr anaondoka na kuiacha Simba katika nafasi ya tatu katika msimamo wa Ligi Kuu Tanzania bara, baada ya mechi 13 na imekusanya pointi 27 nyuma ya Yanga yenye 33 na Azam FC kileleni ikiwa na 35.Kocha huyo anaiacha Simba ikiwa imeshinda mechi nane, kutoka sare mara tatu na kupoteza mbili, imefunga mabao 20 ikishika nafasi ya tatu kwa ufungaji baada ya Yanga yenye 30 na Azam FC yenye mabao 27 huku ikiwa imeruhusu mabao 9, ikiwa safu bora ya ulinzi katika nafasi ya nne baada ya Azam iliyoruhusu mabao 8, Mtibwa Sugar mabao 7 na Yanga yenye safu ngumu zaidi imefungwa mabao matano.  <topic>: MICHEZO 